РЕПУБЛИКА СРБИЈА

НАРОДНА СКУПШТИНА

Одбор за здравље и породицу

18 Број: 06-2/103-14

10. јун 2014. године

Б е о г р а д

ЗАПИСНИК

ДРУГЕ СЕДНИЦЕ ОДБОРАЗА ЗДРАВЉЕ И ПОРОДИЦУ

ОДРЖАНЕ 9. ЈУНА 2014. ГОДИНЕ

Седница је почела у 14,00 часова.

Седници је председавала проф. др Славица Ђукић Дејановић, председник Одбора.

Седници су присуствовали чланови Одбора: др Нинослав Гирић, проф. др Милан Кнежевић, др Предраг Мијатовић, др Александар Радојевић, мр. др Љубица Мрдаковић Тодоровић, др Весна Ракоњац, др Радослав Јовић, др Дарко Лакетић, Елвира Ковач, др Милан Латковић, проф. др Душан Милисављевић, Невена Стојановић и др Љиљана Косорић.

Седници Одбора присуствовала је заменица одсутног члана Одбора Јелисавета Вељковић (Милена Ћорилић).

Седници нису присуствовали чланови Одбора: др Бранислав Блажић и проф. др Милета Поскурица, нити њихови заменици.

Поред чланова Одбора седници су присуствовали народни посланици: др Миљана Николић, др Драгана Баришић, др Љиљана Бероња, др Александар Перановић, др Обрад Исаиловић, др Благоје Брадић и др Виолета Лутовац.

Седници су присуствовали и државни секретар у Министарству здравља проф. др Берислав Векић, директор Института за јавно здравље ''Др Милан Јовановић Батут'' прим. др сц. мед. Драган Илић и директор Градског завода за јавно здравље прим. др сц. Слободан Тошовић.

На предлог председнице Одбора, једногласно, усвојен је следећи:

Д н е в н и р е д

1. Разматрање епидемиолошке ситуације у подручјима погођеним поплавама у Републици Србији;
2. Предлагање кандидата Одбора за члана Комисије за контролу извршења кривичних санкција;
3. Образовање Радне групе за разматрање представки из делокруга рада Одбора;
4. Разно.

Прва тачка дневног реда – **Разматрање епидемиолошке ситуације у подручјима погођеним поплавама у Републици Србији**

Председница Одбора проф. др Славица Ђукић Дејановић поздравила је присутне и поводом ове теме рекла да је стабилност епидемиолошке ситуације у Србији, након великих поплава које су је недавно задесиле, показатељ озбиљности нашег здравственог система, али и наших грађана који су поштовали препоруке здравствених стручњака, уз напомену да опасност од епидемија још увек постоји будући да период инкубације није прошао. Потом је дала реч гостима, представницима Министарства здравља и релевантних здравствених институција.

Државни секретар Министарства здравља проф. др Берислав Векић обавестио је чланове Одбора о предузетим мерама током и након ове елементарне непогоде, као што су следеће: уведено је 24-часовно дежурство у Министарству здравља и у свим медицинским установама примарне, секундарне и терцијарне здравствене заштите на територији целе Србије; након формирања кризних штабова за одбрану од поплава Министарство је директно било укључено у све активности, као и индиректно учешћем санитарних и здравствених инспектора; оформљена су прихватна одељења са 24-часовном здравственом негом и ово дежурство је и даље на снази у 17 општина и градова у Србији; због неадекватних услова у многим прихватним центрима који су представљали потенцијални ризик за изазивање цревних и респираторних инфекција, радило се на смањењу људи у истим; здравствени радници су били ангажовани у директном извлачењу угрожених грађана, у тријажи, дијагностици и збрињавању угрожених поплавама; сачињена је листа неопходних лекова, која је постављена на сајт Министарства, а ради спречавања добијања непотребних донација хуманитарне помоћи; Институт за јавно здравље давао је смернице како се понашати у поплавном и постпоплавном периоду, на који начин санирати животна станишта, како поступати са храном и припремом живорних намирница, личном хигијеном, као и инструкикције у вези са личном хигијеном, професионалном и медицинском помоћи, као и након појаве којих симптома грађани треба да се јаве дежурном лекару; Министарство је заједно са компанијом Телеком отворило бесплатан број 0800222333 као би сви грађани из угрожених подручја могли да добију потребне информације и упутства. Имајући у виду све предузете мере, истакао је да се на превентиви доста урадило, али је нагласио да опасност од ширења зараза и даље постоји, с обзиром на то да предстоји период инкубације. Ипак, додао је да је у претходном периоду забележено неколико спорадичних случајева цревних и респираторних инфекција, док је у одређеном броју прихватилишта било случајева појаве ваши и код једне четворчлане породице забележена је појава шуге, али је то на време дијагностификовано и сви угрожени су збринути.

Директор Института за јавно здравље Србије „Др Милан Јовановић Батут“ прим. др сц. мед. Драган Илић говорио је о активностима јавног здравственог система у циљу очувања здравственог стања становништва након недавних поплава, те истакао да је овај систем био мобилисан од почетка најава о угрожености водоснабдевања услед обимних падавина. Будући да је неисправна вода у највећој мери у стању да угрози здравље највећег броја становника, током поплавног таласа приоритетно је било обезбеђивање здраве воде за пиће. С тим у вези истакао је да су правовременим предузимањем одговарајућих мера заједно са локалним самоуправама и управама водоводних система грађане на време обавештавали о нестанку, исправности и начину коришћења воде, а као резултат тих мера је изостанак инфекција насталих услед коришћења здравствено неисправне воде. Међутим, и поред тога што је епидемиолошка ситуација у претходном периоду била мирна и стабилна, он је оцењује као претећу, те је у циљу спречавања појава инфекција насталих услед коришћења здравствено неисправне воде, од почетка ове ситуације активан АЛЕРТ систем праћења епидемиолошке ситуације. Овај систем подразумева промптно, брзо реаговање и пријављивање сваке сумње или синдрома који може да угрози здравље становништва и примењује се два пута дневно на територији целе Србије. Навео је да тренутно вода није исправна за пиће у пет градова Србије, те да се у њима користи само техничка вода, као и то да вода из великог броја индивидуалних бунара није за употребу, уз напомену да ће навећи број тих бунара бити за употребу тек након детаљног чишћења, пражњења и дезинфекције. Упозорио је на опасност од векторских заразних болести, које се у највећој мери преносе путем комараца и додао да се предузимају интензивне акције третирања комараца, као и да неке локалне самоуправе и поред препорука да предузимају ове мере, нису обезбедиле потребна средства заштите. Имајући у виду да је неопходно третирати површину од око 450 хиљада хекатра, поменуо је тренутне активности Института на набавци додатних количина препарата од стране Европске комисије. Додао је да је према последњим подацима око 1390 особа смештено је у колективним центрима и да се очекује смањење овог броја у наредним недељама. На крају излагања нагласио је неопходност јачања институција јавног здравља и значај мултисекторске сарадње институција здравства са службама из области ветерине и пољопривреде, како би се из ове претеће ситуације изашло са што мање последица.

Директор Градског завода за јавно здравље прим. др сц. Слободан Тошовић на почетку излагања подсетио је на велики значај које установе за јавно здравље имају у стварању услова за очување и унапређење здравља становништва, свеобухватним активностима друштва усмереним на очување здравља становништва и њихове животне и радне околине. С тим у вези критички се осврнуо на однос државе према овом сегменту здравства у претходном периоду и упозорио да би нестајање оваквих установа било кобно по здравље становништва. У нередовним ситуацијама, као што су поплаве великих размера, издвојио је као најважније исправно водоснабдевање јер су хидричне епидемије најопасније по здравље становника. Навео је да су без хигијенски исправне воде за пиће тренутно Параћин, Свилајнац, Обреновац, Дољевац и Бабушница, уз напомену да је проблем водоснабдевања у Дољевцу последица претходних поплава. Нагласио је значај микробиолошке контаминације воде у овим ванредним околностима, као и прецизно утврђивање коју воду грађани смеју да пију, те као позитивно истакао да у подручјима погођеним поплавама није до сада забележен ниједан случај хидричне епидемије. Сматра да питање акумулације воде треба да буде препуштено Министарству здравља. Упозорио је на могућност појаве хепатитиса А, будући да овај вирус има дуг период инкубације, уз напомену да се он ретко преноси као хидрична епидемија. Додао је да охрабрује податак да су у Србији болести као што су колера, тифус искорењене и да их ми 50 година уназад немамо, а разлог томе види у успешно спроведеним вакцинацијама. Навео је и активност Завода на анализи узорка воде помешане са отпадним водама како би се проценио ризик уколико становништво уђе у поплављене зоне, уз напомену да у тој води јесу нађене патогене клице, али да њихова концентрација није доминантна нити опасна по здравље људи. Такође, уз сарадњу Завода са ветеринарским службама и *приватним организацијама које се тиме баве,* извршена је деконтаминација терена на којем су боравиле животиње. Најавио је активности на санацији простора, које је потребно спровести у сарадњи са Министарством пољопривреде и заштите животне средине, будући да ће отпад дуго времена бити извор контаминације простора, првенствено из разлога што чишћење кућа није завршено и што постоји велика количина тог отпада, нарочито у Обреновцу.

Др Предраг Мијатовић похвалио је институције здравства будући да су у условима економске немаштине и у овим ванредним околностима успеле да адекватно одговоре и заштите становништво од многих болести. Захвалио је гостима на исцрпном извештавању поводом ове теме и поставио им питање у вези са праћењем преноса аутохтоне маларије у нашој земљи.

Проф. др Душан Милисављевић изразио је жаљење што седници Одбора не присуствују министар здравља и директор РФЗО, те додао да имајући у виду значај контролне улога Парламента над радом Владе очекује њихово учешће у раду овог одбора. Будући да је након поплава био ангажован као лекар у колективном центру у Смедеревској Паланци, изразио је задовољство начином организације здравствене заштите у овом центру јер су сви угрожени поплавама адекватно збринути и поред отежаних услова за обављање здравствених интеревенција. Такође, похвалио је активности Института за јавно здравље Србије на обавештавању јавности о начину понашања у конкретним ситуацијама. Представницима присутних надележних институцја упутио је следећа питања: на који начин може да се реши проблем најезде комараца и у чијој надлежности је запрашивање поплављених подручја; на који начин је спроведено збрињавање хроничних болесника из поплављених подручја, као и да ли је ова категорија пацијената имала довољну залиху лекова, те у вези последњег, занима га колико су истинити написи у медијима о застоју неколико конвоја са хуманитарном помоћи и лековима на нашој граници.

Др Радослав Јовић је рекао да је ова елементарна непогода показала да наш систем функционише, посебно у домену здравствене заштите. Позитивно је оценио солидарност и организованост наших људи, посебно младих људи, њихову самоорганизованост и патриотизам. Међутим, будући да и сам долази из поплављених подручја, додао је да слике отпада које је река Морава избацила на површину, јесу наше наличје и показатељ наше вишедеценијске неодговорности према животној средини, те да их треба схватити као упозорење, како нам се такве ситуације више не би понављале. С тим у вези, указао је на проблем комуналног отпада и отпадних вода у сеоским срединама. Нагласио је да су оне препуштене саме себи и да држава мора да пронађе начин да им помогне и обезбеди постор где би на одржив начин одлагали овај отпад. Упутио је сугестију да би овај одбор требало да утиче на повећање еколошке свести, како би се овакви догађаји предупредили, те изнео лични став да би екологију требало припојити Министарству здравља. Подсетио је да ће се питање унапређења животне средине ускоро актуелизовати због обавезе испуњавања услова наше државе за пријем у чланство ЕУ, уз напомену да као друштво имамо обавезу према нашој деци, да им оставимо ''чисту и умивену'' Србију.

Др Љиљана Косорић изнела је став да је здравство у последњим догађањима успело да докаже да многе увреде и извештаји по којима је негативно оцењивано нису биле тачне. Додала је да нашем здравственом систему недостаје новчана потпора, те да га у том смислу треба јачати и више средстава у буџету издвајати за здравствено осигурање по глави становника. Похвалила је рад Института за јавно здравље Србије и Градског завода за јавно здравље, као и њихову сарадњу са локалним здравственим центрима, здравственим и ветеринарским инспекцијама. Имајући у виду да подземне воде и даље представљају претњу и извор великих зараза, апеловала је на поменуте установе да се обрате грађанима са обавештењем коју храну и са ког подручја могу користити, посебно како би се заштитила наша најмлађа популација.

Др Весна Ракоњац апеловала је да се функција завода за јавно здравље не заборави јер су у протеклом периоду били потпуно избрисани из здравственог система, те додала да је крајње време да превентивна здравствена заштита добије место у здравству које јој припада, уз напомену да се то највише односи на послове јавног здравља из области хигијене. Напоменула је да се ниједан динар из РФЗО не издавја за то и да су запослени у овим установама препуштени сами себи. Упозорила је на мањак кадра специјалиста из области хигијене. Упутила је сугестију да израз ''јавно здравље'' није добро преведен, те да би у духу нашег језика прикладније решење био израз ''народно здравље''.

Др Нинослав Гирић афирмативно се осврнуо на извештај и поставио је питање да ли је укинута ванредна ситуација у Обреновцу, будући да се недавно та вест појавила у медијима.

Државни секретар Министарства здравља проф. др Берислав Векић у вези са питањем о задржавању хуманитарне помоћи и конвоја са залихама лекова на граници, рекао је да је у прва три дана након поплава кренула најезда камиона ка нашој граници, али са непотребним стварима и лековима којима је истекао рок и без лиценце потребне за наше тржиште. Њиховим задржавањем и враћањем хтело се спречити оно што се десило пре неколико година, када је наша држава била принуђена да плати како би те лекове извезла у Аустирју преко пројекта ЕУ - збрињавање медицинског отпада. У вези са збрињавањем хроничних болесника, истакао је да су у свим кризним штабовима били ангажовани здравствени стручњаци за хроничне болеснике, те да су ови пацијенти били одмах прегледани и збринути у погледу терапије и лекова. Сложио се да постоји проблем мањка кадра у здравству, те додао да наше здравство има изузетно стару лекарску популацију и да се то питање мора хитно решавати. У вези са тим, најавио је да ће Министарство здравља предложити укидање две године клиничког стажа након факултета и одобравање волонтерских специјализација из дефицитарних грана медицине.

Директор Института за јавно здравље Србије „Др Милан Јовановић Батут“ прим. др сц. мед. Драган Илић је у вези са поменутим проблемом комараца обавестио присутне да је одлуком Владе формиран посебан тим и да је први задатак овог тима било снимање ситуације на терену. С тим у вези изнео је податак да укупна поплављена површина у Србији износи 900 хиљада хектара, насељеног подручја 450 хиљада хектара, што изискује обезбеђивање огромних количина препарата за третирање поплављених површина. Након дефинисања приоритета у поменутом тиму дошло до закључка да између 120 и 140 хиљада хектара површине треба третирати. Додао је да је Институт за јавно здравље Србије у преговорима са Европском комисијом за обезбеђивање те прве количине препарата. Такође, нагласио је да локалне самоуправе треба да препознају потребу и да третирају комарце на својој територији како би их довели до биолошког минумума и да су се неке од њих добро организовале, док неке нису, уз напомену да за то можда нису имале финансијске могућности. Поменуо је да овај проблем додатно отежава уништена пољопривредна авијација у овим поплавама, али је изразио наду да ће се са преосталом механизацијом и уз помоћ донације Европске комисије ипак моћи истретирати све угрожене територије. Подсетио је на мултисекторски тим, оформљен у овом институту током прошле године због појаве грознице Западног Нила у нашој земљи, те истакао да овај проблем захтева сарадњу са ветеринарским службама, будући да се овај вирус преноси са животиња преко комарца на људе. Такође, упозорио је на потенцијалну опасност преношења те заразе путем добровољног давања крви. За пацијенте који су већ оболели, указао је на потребу за набавком додатних апарата за вештачку вентилацију. У вези са питањем праћења преноса аутохтоне маларије у нашој земљи, рекао је да у Србији годинама није забележена појава ове инфективне болести, али да потенцијални преносиоци ове болести могу да буду азиланти који долазе из земаља у којима маларија постоји, а тренутно се налазе у поплављеним подручјима. Међутим, додао је да се стање у вези са овом болешћу прати и да за сада у нашој земљи нема случајева аутохтоне маларије. Такође, сматра да грађане, поред упозоравања на опасност од уједа комараца, треба упозорити и на опасност од топлотних таласа, посебно хроничне болеснике јер то за њих представља опасност. Сложио се са изнетим мишљењем да би грађани требало да буду информисани коју храну треба да користе и да би стручњаци требало да кажу да ли се земља може користи за даљу производњу, будући да је земљиште након ових поплава у великој мери девастирано. На крају, додао је да се одлука о укидању ванредног стања разматра и да ће након тога бити презентована грађанима.

Председница Одбора проф. др Славица Ђукић Дејановић сложила се са изнетим ставовима да су институције здравственог система, посебно заводи за јавно здравље, адекватно одреаговали у овој ванредној ситуацији; да превентивну здравствену заштиту треба јачати и да би последице ових дешавања биле можда мање да се о томе раније мислило, као и да би термин ''народно здравље'' био прикладнији од постојећег. Потом је предложила да Одбор поводом ове тачке дневног реда не доноси закључак, имајући у виду да је разматрање ове ситуације било коректно са свих аспеката и да ће Одбор наставити да је прати. С тим у вези најавила је поновно разматрање ове теме на некој од наредних седница Одбора, након чега овај одбор може донети закључак.

Друга тачка дневног реда – Предлагање кандидата Одбора за члана Комисије за контролу извршења кривичних санкција

Председница Одбора проф. др Славица Ђукић Дејановић је поводом ове тачке дневног реда подсетила чланове Одбора да је Народна скупштина на основу члана 278. Закона о извршењу кривичних санкција донела Одлуку о образовању Комисије за контролу извршења кривичних санкција, чији је задатак да у вршењу контроле извршења кривичних санкција и мере притвора, сагледава стање у области извршења кривичних санкција и предлаже мере за отклањање неправилности и мере за унапређење услова живота, третмана и заштите права лица лишених слободе.

Према Одлуци два члана ове комисије бирају се из реда чланова или заменика чланова одбора у чијем су делокругу питања из области људских права, здравља или социјалне политике. Сходно томе, додала је да овај одбор о свом предлогу, односно кандидату, обавештава надлежни одбор, Одбор за правосуђе, државну управу и локалну самоуправу. С обзиром на то да је др Предраг Мијатовић у претходном сазиву Народне скупштине био члан ове комисије која је почела са радом, предложила је др Мијатовића за кандидата за члана Комисије, како би се остварио континуитет у раду ове комисије.

Одбор је једногласно донео одлуку да се за члана Комисије за контролу извршења кривичних санкција предложи члан Одбора др Предраг Мијатовић.

Трећа тачка дневног реда – **Образовање Радне групе за разматрање представки из делокруга рада Одбора**

Председница Одбора проф. др Славица Ђукић Дејановић поводом ове тачке дневог реда, рекла је да народни посланици као представници грађана, чије интересе заступају у Народној скупштини, у остваривању ове своје представничке функције разматрају иницијативе, петиције, представке и предлоге у оквиру своје области и делокруга рада одбора, о чему извештавају њихове подносиоце.

Будући да овај одбор прима велики број представки, у циљу ефикаснијег обављања овог посла, упознавања са примедбама и предлозима грађана и организација за унапређење стања у области здравства или решавања конкретног проблема, предложила је да Одбор сагласно члану 44. став 6. Пословника Народне скупштине образује Радну групу за разматрање представки, чији је задатак да разматра представке и припрема предлоге за њихово решавање односно поступање по истим, о чему ће Одбору на седници, једном у три месеца, подносити извештај.

Одбор је једногласно донео одлуку да Радну групу чине три члана овог одбора, у саставу: др Дарко Лакетић, др Нинослав Гирић и др Александар Радојевић.

**Четврта тачка дневног реда –** Разно

Др Предраг Мијатовић је указао на питање трошења новца Лекарске коморе Србије, подсетивши да је у вези са овим већ говорио и поставио посланичко питање у претходном сазиву. Питао је какву корист лекари имају од ове коморе, осим што им она узима чланарине. Навео је да је огранак ове коморе у Војводини недавно организовао изборе у Вршцу и да се само 8% лекара пријавило да гласа, што је пример неповерења и протеста лекара према Комори.Истиче да је понашање ове коморе према лекарском еснафу недостојно, те да треба сменити њено руководство, посебно имајући у виду неодговорно и аморално понашање поменутих према средствима ове коморе. С тим у вези, изнео је податак да је четири милиона евра нераспоређених на рачуну ове коморе.

Председница Одбора проф. др Славица Ђукић Дејановић сагласила се да ће Одбор на некој од наредних седници разматрати статус и садржај рада Лекарске коморе Србије, уз напомену да је контрола финансијских токова здравствених комора у надлежности Министарства финансија. С тим у вези је предложила да пре разматрања ове теме Одбор затражи извештаје Министарства финансија, односно буџетске инспекције, те је сугерисала да би можда требало мењати Закон о коморама здравствених радника.

Седница је завршена у 15, 30 часова.

СЕКРЕТАР ПРЕДСЕДНИК

Божана Војиновић Проф. др Славица Ђукић Дејановић